b'\n_START_ARTICLE_\nAnita Kravos\n_START_SECTION_\nMladost\n_START_PARAGRAPH_\nRodila se je leta 1974 v Trstu kot Antonella Cerminara materi Anni Kravos, pripadnici slovenske manj\xc5\xa1ine iz Gorice in o\xc4\x8detu Agostinu, Italijanu iz Kalabrije. Dedek po materini strani se je preselil iz socialisti\xc4\x8dne Jugoslavije v Italijo zaradi sorodnikov in za sabo pustil mlin in kmetijo. Anitina star\xc5\xa1a sta se spoznala, ko je o\xc4\x8de slu\xc5\xbeil voja\xc5\xa1ki rok v Gorici. _NEWLINE_Ko je bila stara tri leta, se je dru\xc5\xbeina zaradi o\xc4\x8detovega dela karabinjerja preselila v \xc5\xa0krlje, zaselek v Sovodnju pri Gorici, ob\xc4\x8dini ob meji s Slovenijo. V Sovodnju je obiskovala slovenski vrtec in slovensko Osnovno \xc5\xa1olo Peter Butkovi\xc4\x8d. _NEWLINE_V Gorici je obiskovala ni\xc5\xbejo srednjo \xc5\xa1olo Locchi (it. Scuola secondaria di primo grado "V. Locchi") in vi\xc5\xa1jo srednjo \xc5\xa1olo, jezikovni licej Paolino D\'Aquileia (it. Liceo \xe2\x80\x9cPaolino d\xe2\x80\x99Aquileia\xe2\x80\x9d). _NEWLINE_Kot otrok je igrala violino. _NEWLINE_Z igralstvom se je sre\xc4\x8dala \xc5\xbee v vrtcu, v osnovni \xc5\xa1oli je obiskovala te\xc4\x8daj, na katerem je spoznavala prvine gledali\xc5\xa1ke igre. V tem \xc4\x8dasu je s so\xc5\xa1olci veliko javno nastopala, tudi z igranjem instrumentov. _NEWLINE_Obiskovala je gledali\xc5\xa1ke delavnice Walterja Mramorja, laboratorij Teatro-Giovani v okviru njegovega zavoda Artisti Associati di Gorizia (zdaj\xc5\xa1nje ime a.ArtistiAssociati), ki je ustvaril gledali\xc5\xa1ko predstavo Questa nostra piccola citt\xc3\xa0, v kateri je imela pri \xc5\xa1estnajstih prvi gledali\xc5\xa1ki nastop. _NEWLINE_Kasneje je povedala, da je \xc4\x8dlovekov zgodnji stik z umetnostjo najpomembnej\xc5\xa1a izku\xc5\xa1nja v njegovem \xc5\xbeivljenju.\n_START_SECTION_\n\xc5\xa0tudij\n_START_PARAGRAPH_\nNa Univerzi v Benetkah (it. Universit\xc3\xa0 Ca\xe2\x80\x99 Foscari) je \xc5\xa1tudirala nem\xc5\xa1\xc4\x8dino in ru\xc5\xa1\xc4\x8dino, medtem je \xc5\xa1tiri leta (1993 - 1997) obiskovala bene\xc5\xa1ko gledali\xc5\xa1ko \xc5\xa1olo Scuola di recitazione Giovanni Poli, ki deluje v okviru gledali\xc5\xa1ke skupine Teatro a l\'Avogaria, in dokon\xc4\x8dno spoznala, da si \xc5\xbeeli biti igralka.Tam je igrala v predstavah commedia dell\'arte, po \xc5\xa1tudiju v Rusiji ne ve\xc4\x8d. _NEWLINE_Leta 1998 je v narodnostno me\xc5\xa1ani skupini igralcev opravila izpopolnevanje na te\xc4\x8daju Ecole des M\xc3\xa2itres, ki so ga organizirali Centro Servizi e spettacoli iz Vidma (zdaj\xc5\xa1nje ime Teatro stabile di innovazione del Friuli Venezia Giulia), ETI iz Rima (it. Ente Teatrale Italiano) in ostale organizacije. Z re\xc5\xbeiserjem Matthiasom Langhoffom so postavljali Bakhantke dramatika Evripida. Ker je bila edina Italijanka, ki je znala rusko, je delala tudi z ruskimi igralci in med njimi sta bila asistenta Vassilija I. Skorika, profesorja igre in re\xc5\xbeije na Ruski akademiji oz. in\xc5\xa1titutu za gledali\xc5\xa1ko umetnost - GITIS (rus. \xd0\xa0\xd0\xbe\xd1\x81\xd1\x81\xd0\xb8\xd0\xb9\xd1\x81\xd0\xba\xd0\xb8\xd0\xb9 \xd0\xb8\xd0\xbd\xd1\x81\xd1\x82\xd0\xb8\xd1\x82\xd1\x83\xd1\x82 \xd1\x82\xd0\xb5\xd0\xb0\xd1\x82\xd1\x80\xd0\xb0\xd0\xbb\xd1\x8c\xd0\xbd\xd0\xbe\xd0\xb3\xd0\xbe \xd0\xb8\xd1\x81\xd0\xba\xd1\x83\xd1\x81\xd1\x81\xd1\x82\xd0\xb2\xd0\xb0 \xe2\x80\x94 \xd0\x93\xd0\x98\xd0\xa2\xd0\x98\xd0\xa1, danes pogosteje RATI oz. RATI-GITIS) v Moskvi. Zaklju\xc4\x8dna predstava delavnice v ruskem teatru Taganka je bila tako hkrati tudi njena avdicija za sprejem na akademijo. _NEWLINE_Tik pred diplomo iz jezikov je od\xc5\xa1la v Moskvo, kjer je od leta 1998 do leta 2000 obiskovala 3. in 4. letnik gledali\xc5\xa1ke igre na GITIS-u. \xc4\x8ceprav je njeno mamo skrbelo zaradi takratnih bombnih napadov v nekaterih ruskih mestih, sama ni imela te\xc5\xbeav. Zanjo je bilo \xc5\xa1olanje na tej ustanovi dar iz nebes. \xc5\xa0tudij je bil zahteven, vadili so v muzeju Stanislavski v dvorani \xc5\xa1tirih stolpcev. \xc5\xbdivela je skromno, tako kot njeni kolegi je jedla predvsem ka\xc5\xa1o in krompir. _NEWLINE_Potem je na Univerzi v Benetkah diplomirala iz ru\xc5\xa1\xc4\x8dine. V diplomski nalogi je na podlagi svoje izku\xc5\xa1nje pisala o metodi pou\xc4\x8devanja dramske igre v ruski \xc5\xa1oli na lasten predlog, ki ga je profesor Skorik sprejel. _NEWLINE_Za Kravosovo je Moskva srce slovanske kulture, ruski pristop k igri pa za razliko od italijanskega bolj poglobljen in spiritualen.\n_START_SECTION_\nZgodnji za\xc4\x8detki in prva filmska vloga\n_START_PARAGRAPH_\nPo kon\xc4\x8danem \xc5\xa1tudiju leta 2000 so ji ponudili delo v nekem gledali\xc5\xa1\xc4\x8du v Moskvi, vendar ga je zavrnila zaradi nizke pla\xc4\x8de in slabih \xc5\xbeivljenjskih razmer. Voda iz pipe je bila namre\xc4\x8d zdravstveno opore\xc4\x8dna, prekuhavanje ni pomagalo, ustekleni\xc4\x8dena voda, ki so jo predlagali zdravniki, pa je bila zelo draga. _NEWLINE_Preselila se je v Rim, kjer je med drugim prodajala sladoled na trgu Campo de\' Fiori in delala kot tajnica v igralski agenciji, posku\xc5\xa1ala je delati tudi v zvezi z jeziki. Hotela je biti gledali\xc5\xa1ka igralka, vendar njen \xc5\xa1tudij na GITIS-u v Rimu ni pomenil ni\xc4\x8d. V tem obdobju je iz nem\xc5\xa1\xc4\x8dine v italijan\xc5\xa1\xc4\x8dino prevedla roman Franziska Linkerhand Brigitte Reimann._NEWLINE_V svet filma je vstopila z vlogo ukrajinske/ruske prostitutke Mire v filmu Saimir re\xc5\xbeiserja Francesca Munzija iz leta 2005. Njen kolega in asistent pri pripravah za ta film ji je namre\xc4\x8d predlagal, naj mu pomaga poiskati stranske igralce slovanskega in albanskega rodu. Re\xc5\xbeiser Munzi jo je opazil in ji ponudil vlogo.\n_START_SECTION_\nProdor v svet igralstva s filmom Come l\'ombra in izbira umetni\xc5\xa1kega imena\n_START_PARAGRAPH_\nTa vloga Ukrajinke/Rusinje je vplivala na to, da se je prijavljala za vloge slovanskih \xc5\xbeensk in pomo\xc4\x8dnic. Prijavila se je tudi na avdicijo za stransko vlogo ukrajinke Olge v filmu Come l\'ombra (Kot senca, 2006), ki je bil posnet z minimalnimi sredstvi in brez podpore dr\xc5\xbeave, vsak sodelujo\xc4\x8di pri tem projektu pa je bil tudi producent in vlagatelj. Njegova re\xc5\xbeiserka Marina Spada je Kravosovo poklicala na avdicijo, ker je ta \xc5\xa1tudirala v Moskvi, nato pa ji je dodelila vlogo Claudie, ki je bila tudi Anitina prva glavna vloga._NEWLINE_Na festivalu Bimbi belli, kjer je za ta vlogo v tem filmu prejela nagrado, jo je opazil re\xc5\xbeiser Alessandro Angelini in ji ponudil vlogo transeksualca Sonie v filmu Alza la testa (Dvigni glavo, 2009), v katerem je sodelovala z znanim italijanskim igralcem Sergiom Castellittom (leta 2000 je igral patra Pija v istoimenski dvodelni televizijski miniseriji). _NEWLINE_S filmom Come l\'ombra je povezano tudi njeno umetni\xc5\xa1ko ime, dobila ga je namre\xc4\x8d po koncu snemanja, ko so film leta 2006 predstavljali na Bene\xc5\xa1kem filmskem festivalu. Izbrala ga je na predlog re\xc5\xbeiserke Spadove, ki se ji je Anitino rojstno ime zdelo predolgo. Dobila ga je iz materinega imena: manj\xc5\xa1alnici imena Anna je pridala dekli\xc5\xa1ki priimek Kravos. Meni, da je njeno umetni\xc5\xa1ko ime la\xc5\xbeje razumljivo, se bolje vidi na plakatih in je primernej\xc5\xa1e za igralski poklic. Zaradi njega naj bi tudi imela ve\xc4\x8d dela. _NEWLINE_Film Come l\'ombra je Kravosovi prinesel sedem festivalskih nagrad in zagnal njeno kariero. Takrat je za\xc4\x8dela sebe resno jemati kot igralko. _NEWLINE_Leta 2007 je na novinarsko vpra\xc5\xa1anje, zakaj dobiva toliko tema\xc4\x8dnih vlog (morilke, teroristke) je odgovorila, da morda zato, ker je podobne igrala \xc5\xbee prej.\n_START_SECTION_\nAlza la testa, Neskon\xc4\x8dna lepota in danes\n_START_PARAGRAPH_\nV pripravah na vlogo transeksualca Sonie v filmu Alza la testa je na pobudo re\xc5\xbeiserja Angelinija obiskala ljudi, ki so prestali operativno spremembo spola, kar zanjo ni bilo lahko. _NEWLINE_V filmu Neskon\xc4\x8dna lepota (La grande bellezza, 2013) re\xc5\xbeiserja Paola Sorrentina je odigrala stransko vlogo samotarske in neracionalne umetnice Talie Concept, ki se med rimskimi ru\xc5\xa1evinami gola, z belo tan\xc4\x8dico in sliko srpa in kladiva na medno\xc5\xbeju, zaleti v zid. Po predstavi ima glavni lik v filmu, pisatelj in novinar Jep Gambardella, z njo intervju in jo spravi v jok. _NEWLINE_Na avdicijo za ta film jo je poklical Sorrentino, ki ji ni hotel povedati, kdo je navdihnil lik Talie. Ni ji pokazal celega scenarija, ampak le njen del. Videla je, da njen prizor kljub goloti ne bo pohuj\xc5\xa1ljiv. S tem ni imela te\xc5\xbeav in svoje telo je videla kot del scenografije. \xc4\x8ceprav je njen nastop v filmu kratek, je vzel en dan snemanja. _NEWLINE_Zaradi predstavljanja Neskon\xc4\x8dne lepote je veliko potovala, \xc4\x8desar je bila na koncu sita, \xc4\x8deprav jo je ravno to pritegnilo k igralskemu poklicu. _NEWLINE_V televizijski seriji Romanzo famigliare (2018), dru\xc5\xbeinski sagi TV mre\xc5\xbee RAI, igra Natalijo, nekdanjo varu\xc5\xa1ko in bogata\xc5\xa1evo novo \xc5\xbeeno, ki je v sporu s svojo pastorko. Kravosovi je ta vloga predstavljala preobrat pri njenih 42-ih letih in konec vrste kratkih, a zapletenih in intenzivnih vlog.\n_START_SECTION_\nJavna podoba in delovanje\n_START_PARAGRAPH_\nObiskala je svojo nekdanjo osnovno \xc5\xa1olo in gimnazijo Nova Gorica, ko je ta s premiero svoje gledali\xc5\xa1ke predstave predstavila \xc4\x8dezmejno gledali\xc5\xa1ko delavnico T-Studios._NEWLINE_Je botra projekta Trieste SottoSopra, ki deluje pod okriljem Centra za promocijo teritorija tr\xc5\xbea\xc5\xa1ke pokrajine in se je zagnal leta 2014._NEWLINE_Bila je v \xc5\xbeiriji za nagrado za mlade avtorje, "Marc\xe2\x80\x99Aurelio Esordienti", ki so jo na mednarodnem filmskem festivalu v Rimu leta 2011 podelili drugi\xc4\x8d. Leta 2014 je bila \xc4\x8dlanica \xc5\xbeirije na mednarodnem filmskem festivalu Ortigia v Sirakuzah in na filmskem festivalu v Galliu._NEWLINE_Leta 2011 je drugi\xc4\x8d obiskala 2. festival evropskega filma VOICES v Vologdi v Rusiji in vodila njegovo slovesno otvoritev. Leta 2014 je bila \xc4\x8dastna gostja festivala italijanskega filma v Bakuju v Azerbajd\xc5\xbeanu, kjer je predstavljala film Neskon\xc4\x8dna lepota in tamkaj\xc5\xa1nji mediji so jo takrat ozna\xc4\x8dili za novo italijansko filmsko zvezdo. _NEWLINE_O sebi pravi, da je dru\xc5\xbeabna in da rada komunicira z novinarji, igralskimi kolegi in kritiki. Slovenski novinarji so jo ob neki prilo\xc5\xbenosti opisali kot osebo, ki vidno u\xc5\xbeiva, ko je na odru in v sredi\xc5\xa1\xc4\x8du pozornosti.\n_START_SECTION_\nZasebno \xc5\xbeivljenje\n_START_PARAGRAPH_\nOd malega ob\xc4\x8duduje igralko Monico Vitti. Poleg italijan\xc5\xa1\xc4\x8dine govori \xc5\xa1e slovensko, rusko, angle\xc5\xa1ko, nem\xc5\xa1ko in francosko. Visoka je med 168 in 172 cm. Je ljubiteljica \xc4\x8devljev, \xc5\xa1porta in dobre hrane.'